คาดเอสเอ็มอีกลับใจทำบัญชีเดียวเพิ่ม2แสนราย
กรมสรรพากรจับมือพันธมิตรเดินสายกล่อมให้เอสเอ็มอีทำบัญชีเดียว เพื่อที่จะได้ยื่นกู้สถาบันการเงินได้
30 เม.ย. 2562

กรมสรรพากรจับมือพันธมิตรเดินสายกล่อมให้เอสเอ็มอีทำบัญชีเดียว เพื่อที่จะได้ยื่นกู้สถาบันการเงินได้
นายเอกนิติ นิติทัณฑ์ประภาศ อธิบดีกรมสรรพากร กล่าวว่า การส่งเสริมให้ผู้ประกอบการ SME ทำบัญชีเดียว ต้องยื่นเรื่องกับกรมสรรพากรภายในวันที่ 30 มิ.ย. นี้ เพื่อเสียภาษีให้ถูกต้อง โดยได้เว้นค่าเบี้ยปรับ เงินเพิ่ม และค่าปรับอาญา ช่วยบรรเทาภาระกับเอสเอ็มที่ต้องการทำบัญชีและงบการเงินที่ดี เพื่อเข้าถึงแหล่งเงินทุนเพื่อการขยายกิจการของธุรกิจ
นายสุพันธุ์ มงคลสุธี ประธานคณะกรรมการร่วมภาคเอกชน 3 สถาบัน (กกร.) กล่าวว่า ปัจจุบันมีผู้ประกอบการที่จดทะเบียนกับกรมพัฒนาธุรกิจการค้าและหน้าที่จะต้องชำระภาษีตามกฎหมายกว่า 7 แสนราย มีผู้ยื่นงบการเงินเพียง 4 แสนราย โดยมีทั้งบัญชีที่ถูกต้องและไม่ถูกต้อง สำหรับการออกมาตรการในครั้งนี้ คาดว่าจะสามารถผลักดันผู้ประกอบการเข้าสู่ระบบบัญชีเดียว ได้มากกว่า 2 แสนราย ทั้งรายเก่าและรายใหม่
นอกจากนี้ สมาคมธนาคารไทยในฐานะส่วนหนึ่งของ กกร. เห็นว่าผู้ประกอบการต้องรีบทำการปรับปรุงบัญชีพร้อมยื่นและชำระภาษีทุกประเภทให้ครบภายใน 30 มิ.ย. 2562 เพราะเหลือระยะเวลาอีกไม่นาน ซึ่งหากพิจารณาแล้วมีความจำเป็นต้องการสินเชื่อเพื่อชำระภาษีอากร ก็ให้รีบติดต่อธนาคารเพื่อขอสินเชื่อสนับสนุน
นายวุฒิไกร ลีวีระพันธ์ อธิบดีกรมพัฒนาธุรกิจการค้า กล่าวว่า ผู้ประกอบการที่ลงทะเบียนตาม พ.ร.บ. ยกเว้นเบี้ยปรับฯ เมื่อปรับปรุงบัญชีพร้อมชำระภาษีต่อกรมสรรพากรภายในวันที่ 30 มิ.ย. 2562 แล้ว หากประสงค์จะส่งงบการเงินฉบับใหม่เพื่อทดแทนฉบับเดิมที่มีข้อผิดพลาด กรมได้เปิดช่องทาง Fast Track เพื่ออำนวยความสะดวกให้แก่ผู้ประกอบการกลุ่มนี้จนถึงวันที่ 31 ก.ค. 2562
นางวจีทิพย์ พงษ์เพ็ชร ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) เปิดเผยว่า ธปท.ได้กำหนดแนวทางปฏิบัติในการพิจารณาสินเชื่อของสถาบันการเงินและสถาบันการเงินเฉพาะกิจ โดยให้ใช้งบการเงินที่ลูกค้าแสดงต่อกรมสรรพากรในการยื่นรายการภาษีเงินได้ ซึ่งมีผลบังคับใช้ตั้งแต่วันที่ 1 ม.ค. 2562
นอกจากนี้ ธปท. จึงได้สนับสนุนให้สถาบันการเงินและสถาบันการเงินเฉพาะกิจมีมาตรการจูงใจสำหรับลูกค้าที่มีงบการเงินที่โปร่งใส เช่น ลดอัตราดอกเบี้ยกู้ยืม รวมทั้งสนับสนุนให้มีมาตรการส่งเสริมความรู้ความเข้าใจในการทำบัญชีแก่ผู้ประกอบการด้วย